કોઇપણ કેસમાં એફઆઇઆર દાખલ કરાવવી એ પહેલું પગલું છે. જો કે સશસ્ત્રદળોના કર્મચારીઓ સામે તપાસ ભાગ્યેજ પૂરી થતી હોય છે, અને જો કોઇ કેસમાં તપાસ પૂરી થઇ જાય અને ચાર્જશીટ દાખલ કરવાની થાય તો પણ સમગ્ર પ્રક્રિયા અટકી જાય છે કેમ કે લશ્કરી જવાનો સામે કાયદેસરની કોર્ટ કાર્યવાહી શરૂ કરવા માટે ફોજદારી કોર્ટને અને ભોગ બનેલા નાગરિકોને કેન્દ્ર સરકારની પૂર્વ મંજૂરી લેવી ફરજિયાત છે.1 જાન્યુઆરી, 2018ના રોજ કેન્દ્રિય સંરક્ષણ મંત્રીએ રાજ્યસભામાં આપેલા એક લેખિત ઉત્તરમાં જણાવવામાં આવ્યું હતું કે સશસ્ત્રદળોના અધિકારીઓ અને જવાનો વિરુદ્ધ કાયદેસરની કાર્યવાહી શરૂ કરવા માંગવામાં આવેલી પૂર્વમંજૂરીની 50 અરજીઓ પૈકી 47 અરજીઓને ફગાવી દેવામાં આવી હતી અને બાકીની ત્રણ અરજીઓ હાલમાં પેન્ડિંગ પડેલી છે. 17 કેસ સ્થાનિક નાગરિકોને મોતને ઘાટ ઉતારી દેવાના હતા, 16 કેસ કસ્ટોડિયલ ડેથ એટલે કે જેલમાં મોત થવા અંગેના હતા, આઠ કેસ જેલમાંથી આરોપીના ગુમ થઇ જવાના હતા અને ચાર કેસ કથિત બળાત્કારના હતા.